Друго значимо обсъждане беше организирано през месец 2015 г. от офиса на Europa Nostra в Брюксел с избрана група от главни изпълнителни директори на членуващите организации. На своето общо събрание през юни 2015 г. всички членове на Europa Nostra обсъдиха целта на Европейската година на културното наследство и основните действия, които евентуално могат да бъдат осъществени. То беше организирано в Осло в присъствието на представители на Европейската комисия.

Консултация със заинтересованите страни беше проведена също така в рамките на отворената работна група EYCH 2018, организирана от Германския комитет за културно наследство и Комисаря за култура и медии на Федералното правителство. Вследствие на консултацията беше приет концептуален документ („Съвместно използване на културното наследство“ (Sharing Heritage), който беше взет предвид при изготвянето на настоящото предложение. Обсъждането беше проведено с членове на групата за размисъл „ЕС и културното наследство“, включваща експерти от националните администрации на Белгия, България, Германия, Франция, Гърция, Италия, Люксембург, Латвия, Литва, Нидерландия, Норвегия, Полша, Испания, Швеция, Швейцария и Обединеното кралство. Допълнително участваха експерти от Естония, Австрия, Португалия и Словакия, а също така от различни организации със статут на наблюдатели, включително Европейската мрежа за управление и политика в областта на културата (ENCATC), Europa Nostra, Мрежата на европейските музейни организации и други.

На 28 октомври 2015 г. постоянните представителства на Италия и Испания към ЕС организираха в Брюксел семинар на тема „Европейска година на културното наследство: съвместно използване на културното наследство — общо предизвикателство“. Участие взеха организации на заинтересовани страни като Europa Nostra, национални органи и експерти.

Предложението беше обсъдено също така на срещи на горепосочената група за размисъл в Люксембург на 23—24 септември 2015 г., в Рим на 30 ноември — 1 декември 2015 г., в Хага на 9 май 2016 г. и на срещата на Европейския форум на ръководителите на културното наследство в Берн на 19—20 май 2016 г.На 19 април 2016 г. се състоя още една дискусия в рамките на Европейския културен форум за 2016 г.

•Събиране и използване на експертни становища

Инициативата ще се основава на независими анализи и изследвания, по-специално на доклада „Културното наследство има особено значение за Европа“ (Cultural Heritage Counts for Europe). Този доклад беше изготвен в резултат на двугодишен мащабен проект, финансиран по програма „Култура“ на ЕС, за събиране на данни за стойността на културното наследство и за неговото въздействие върху икономиката, културата, обществото и околната среда на Европа.

Инициативата ще се основава също така на доклада на експертната група по въпросите на културното наследство по програма „Хоризонт 2020“ „Да накараме културното наследство да работи за Европа“ (Getting cultural heritage to work for Europe) и на Стратегическия план за научни изследвания, разработен по линия на инициативата за съвместно планиране „Културното наследство и глобалната промяна“.И накрая, инициативата ще се основава на социалната платформа за културно наследство и европейски идентичности (CULTURALBASE) по програма „Хоризонт 2020“ — многогодишна инициатива за консултация с множество заинтересовани страни, и ще се ползва от създаването на нови европейски научноизследователски инфраструктури като DARIAH- ERIC (Цифрова научноизследователска инфраструктура за изкуство и хуманитарни науки) и E-RIHS (Европейска научноизследователска инфраструктура за науката, изучаваща културното наследство).

В Работен пакет 9: „Култура и туризъм“ на Последващата оценка на програмите на политиката на сближаване за периода 2007—2013 г., съсредоточена върху Европейския фонд за регионално развитие (ЕФРР) и Кохезионния фонд (КФ), беше констатирано, че инвестициите в културата и туризма могат да стимулират икономиката на даден регион и да подобрят социалното приобщаване.

В Последващата оценка на Седмата рамкова програма за периода 2007—2013 г. (7РП) — програмата на ЕС за финансиране на научни изследвания в периода 2007—2013 г. — беше направено заключението, че програмата действително е насърчила високите постижения в научната област и е засилила конкурентоспособността на Европа в сферата на промишлеността. По този начин тя е допринесла за растежа и създаването на работни места в Европа в области, в които обикновено се полагат национални усилия. Подкрепата за научните изследвания по линия на 7РП възлезе на повече от 180 млн. евро и беше насочена към различни аспекти на европейското културно наследство (материално, нематериално и цифрово) по темите „Околна среда“, „Социални и хуманитарни науки“, „Цифрово културно наследство“, „Промишлени технологии“, „Международно сътрудничество“ и „(Е)-инфраструктура“. Тази съществуваща база от знания трябва да се използва по-широко.

•Оценка на въздействието

Не е необходима оценка на въздействието, тъй като целите на предложената инициатива попадат в рамките на целите на съществуващи програми на Съюза. Европейската година на културното наследство може да бъде осъществена в рамките на съществуващите бюджетни ограничения, като се използват онези програми, в които е предвидено приоритетите за финансиране да се определят на годишна или многогодишна база. Предложената инициатива няма да задължи Комисията да провежда каквито и да било специални действия от законодателно естество. Тя също така няма да окаже съществено социално или икономическо въздействие или въздействие върху околната среда, надхвърлящо границите на съществуващите инструменти.

4.ОТРАЖЕНИЕ ВЪРХУ БЮДЖЕТА

Не е необходимо допълнително финансиране за Европейската година. За тази инициатива не е необходим допълнителен бюджет от ЕС. Гъвкавостта, произтичаща от това, че приоритетите в съответните програми се определят на годишна или многогодишна база, е достатъчна, за да се предвиди кампания за повишаване на осведомеността, чийто мащаб ще бъде сходен с този на предходни тематични европейски години.

2016/0259 (COD)

Предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА